CELEX: 32014R0501
Language: el
Date: 2014-03-11 00:00:00
Title: Κατ' εξουσιοδότηση κανονισμός (ΕΕ) αριθ. 501/2014 της Επιτροπής, της 11ης Μαρτίου 2014 , ο οποίος συμπληρώνει τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου με την τροποποίηση του κανονισμού (ΕΚ) αριθ. 826/2008 της Επιτροπής όσον αφορά ορισμένες απαιτήσεις σχετικά με τα γεωργικά προϊόντα για τα οποία χορηγούνται ενισχύσεις για την ιδιωτική αποθεματοποίηση

16.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 145/14
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 501/2014 ΤΗΣ ΕΠΙΤΡΟΠΉΣ
   της 11ης Μαρτίου 2014
   ο οποίος συμπληρώνει τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου με την τροποποίηση του κανονισμού (ΕΚ) αριθ. 826/2008 της Επιτροπής όσον αφορά ορισμένες απαιτήσεις σχετικά με τα γεωργικά προϊόντα για τα οποία χορηγούνται ενισχύσεις για την ιδιωτική αποθεματοποίηση
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/01 και (ΕΚ) αριθ. 1234/2007 του Συμβουλίου (1), και ιδίως το άρθρο 19 παράγραφοι 1 και 4 στοιχείο α),
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 826/2008 της Επιτροπής (2) θεσπίζει κοινούς κανόνες για τη χορήγηση ενίσχυσης στην ιδιωτική αποθεματοποίηση ορισμένων γεωργικών προϊόντων. Τα προϊόντα που είναι επιλέξιμα για ενίσχυση ιδιωτικής αποθεματοποίησης αναφέρονται στα άρθρα 28 και 31 του κανονισμού (ΕΚ) αριθ. 1234/2007 του Συμβουλίου (3).
            
         
               (2)
            
            
               Ο κανονισμός (ΕΕ) αριθ. 1308/2013 κατήργησε και αντικατέστησε τον κανονισμό (ΕΚ) αριθ. 1234/2007 από την 1η Ιανουαρίου 2014. Το μέρος II τίτλος I κεφάλαιο I τμήμα 3 του κανονισμού (ΕΕ) αριθ. 1308/2013 περιέχει διατάξεις σχετικά με τις ενισχύσεις στην ιδιωτική αποθεματοποίηση.
            
         
               (3)
            
            
               Το άρθρο 17 του κανονισμού (ΕΕ) αριθ. 1308/2013 περιλαμβάνει τον κατάλογο των προϊόντων που είναι επιλέξιμα για ενίσχυση ιδιωτικής αποθεματοποίησης. Σε σύγκριση με τα προϊόντα που αναφέρονται στα άρθρα 28 και 31 του κανονισμού (ΕΚ) αριθ. 1234/2007, το άρθρο 17 του κανονισμού (ΕΕ) αριθ. 1308/2013 περιλαμβάνει τρία επιπλέον προϊόντα: τον κλωστικό λίνο, τα τυριά με προστατευόμενη ονομασία προέλευσης (ΠΟΠ) ή προστατευόμενη γεωγραφική ένδειξη (ΠΓΕ) και το αποκορυφωμένο γάλα σε σκόνη που παράγεται από αγελαδινό γάλα.
            
         
               (4)
            
            
               Σύμφωνα με το άρθρο 17 του κανονισμού (ΕΕ) αριθ. 1308/2013, επιτρέπεται η χορήγηση ενίσχυσης για ιδιωτική αποθεματοποίηση εάν τα σχετικά προϊόντα πληρούν τις προϋποθέσεις που ορίζονται στο μέρος II τίτλος I κεφάλαιο I τμήμα 3 του εν λόγω κανονισμού και τις πρόσθετες απαιτήσεις όσον αφορά την ποιότητα και τα χαρακτηριστικά του προϊόντος, τις οποίες καθορίζει η Επιτροπή.
            
         
               (5)
            
            
               Οι προϋποθέσεις επιλεξιμότητας για το βούτυρο που προβλέπονται στο άρθρο 17 στοιχείο ε) του κανονισμού (ΕΕ) αριθ. 1308/2013 έχουν τροποποιηθεί σε σχέση με εκείνες που προβλέπονται στον κανονισμό (ΕΚ) αριθ. 1234/2007.
            
         
               (6)
            
            
               Διατάξεις για την ποιότητα και τα χαρακτηριστικά του προϊόντος, καθώς και για τα κριτήρια επιλεξιμότητας προβλέπονται ήδη στον κανονισμό (ΕΚ) αριθ. 826/2008 για τα προϊόντα που είναι επιλέξιμα για ενίσχυση ιδιωτικής αποθεματοποίησης δυνάμει των άρθρων 28 και 31 του κανονισμού (ΕΚ) αριθ. 1234/2007.
            
         
               (7)
            
            
               Είναι σκόπιμο να θεσπιστούν οι απαιτήσεις ποιότητας και τα κριτήρια επιλεξιμότητας όσον αφορά τις ποσότητες για τις ίνες λίνου, τη σκόνη αποβουτυρωμένου γάλακτος και τα τυριά ΠΟΠ ή ΠΓΕ, να τροποποιηθούν οι απαιτήσεις ποιότητας και τα κριτήρια επιλεξιμότητας για το βούτυρο και να ενσωματωθούν στον κανονισμό (ΕΚ) αριθ. 826/2008.
            
         
               (8)
            
            
               Το άρθρο 18 του κανονισμού (ΕΕ) αριθ. 1308/2013 καθορίζει τα κριτήρια τα οποία θα πρέπει να λαμβάνονται υπόψη στην απόφαση της Επιτροπής για τη χορήγηση ενίσχυσης ιδιωτικής αποθεματοποίησης. Τα κριτήρια αυτά περιλαμβάνουν τις μέσες καταγραφόμενες τιμές στην Ένωση, τις κατώτατες τιμές αναφοράς και το κόστος παραγωγής για τα σχετικά προϊόντα, καθώς και την έγκαιρη αντιμετώπιση μιας ιδιαίτερα δυσμενούς κατάστασης στην αγορά ή οικονομικών εξελίξεων με σημαντικό αρνητικό αντίκτυπο στα περιθώρια του τομέα.
            
         
               (9)
            
            
               Τα άρθρα 3 και 5 του κανονισμού (ΕΚ) αριθ. 826/2008 προβλέπουν ότι η απόφαση για τη χορήγηση ενίσχυσης για ιδιωτική αποθεματοποίηση λευκής ζάχαρης και, αντιστοίχως, κρέατος μπορεί να λαμβάνεται με βάση τις μέσες τιμές που έχουν καταγραφεί στην Ένωση. Τα εν λόγω άρθρα βασίζονται στον κανονισμό (ΕΚ) αριθ. 1234/2007 που έχει καταργηθεί και αντικατασταθεί από τον κανονισμό (ΕΕ) αριθ. 1308/2013. Ως εκ τούτου, κρίνεται σκόπιμο να απαλειφθούν τα άρθρα 3 και 5 του κανονισμού (ΕΚ) αριθ. 826/2008.
            
         
               (10)
            
            
               Η αποθεματοποιημένη ποσότητα στη διάρκεια της συμβατικής περιόδου αποθεματοποίησης θα πρέπει να ισούται με τη συμβατική ποσότητα. Ωστόσο, για τους σκοπούς των άρθρων 15, 18 και 34 του κανονισμού (ΕΚ) αριθ. 826/2008, επιτρέπεται περιθώριο ανοχής όσον αφορά την αποθεματοποιημένη ποσότητα για ορισμένα προϊόντα που είναι επιλέξιμα για ενίσχυση ιδιωτικής αποθεματοποίησης. Δεδομένων των χαρακτηριστικών των προϊόντων, θα πρέπει να καθοριστεί επίσης ανάλογο περιθώριο ανοχής για το αποκορυφωμένο γάλα σε σκόνη σε μεγάλους σάκους και για τις μακρές ίνες λίνου.
            
         
               (11)
            
            
               Όσον αφορά τα ποιοτικά χαρακτηριστικά που θα πρέπει να καθοριστούν για τις ίνες λίνου, οι μακρές ίνες λίνου θεωρούνται υψηλής ποιότητας προϊόντα που θα πρέπει να είναι επιλέξιμα για ενίσχυση ιδιωτικής αποθεματοποίησης.
            
         
               (12)
            
            
               Δεδομένου ότι η παραγωγή βουτύρου δεν είναι πλέον υποχρεωτικό να λαμβάνει χώρα σε εγκεκριμένη επιχείρηση, οι διατάξεις για την πιστοποίηση της συμμόρφωσης με τις ειδικές απαιτήσεις καταγωγής σε περίπτωση αποθεματοποίησης σε κράτος μέλος άλλο από εκείνο της παραγωγής του βουτύρου, οι οποίες προβλέπονται στο παράρτημα II του κανονισμού (ΕΚ) αριθ. 826/2008, δεν ισχύουν πλέον. Θα πρέπει να θεσπιστούν νέοι απλοποιημένοι κανόνες όσον αφορά την απόδειξη ότι το αποθεματοποιημένο βούτυρο πληροί τις απαιτήσεις των άρθρων 9 και 17 στοιχείο ε) του κανονισμού (ΕΕ) αριθ. 1308/2013. Οι ίδιοι κανόνες θα πρέπει να ισχύουν επίσης για το αποκορυφωμένο γάλα σε σκόνη.
            
         
               (13)
            
            
               Ως εκ τούτου, ο κανονισμός (ΕΚ) αριθ. 826/2008 θα πρέπει να τροποποιηθεί αναλόγως,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 826/2008 τροποποιείται ως εξής:
   
               1)
            
            
               Στο άρθρο 2, η παράγραφος 2 αντικαθίσταται από το ακόλουθο κείμενο:
               «2.   Το βούτυρο και το αποκορυφωμένο γάλα σε σκόνη πληρούν τις πρόσθετες απαιτήσεις που ορίζονται στο παράρτημα II του παρόντος κανονισμού.».
            
         
               2)
            
            
               Τα άρθρα 3 και 5 απαλείφονται.
            
         
               3)
            
            
               Στο άρθρο 7, η παράγραφος 3 αντικαθίσταται από το ακόλουθο κείμενο:
               «3.   Προσφορές ή αιτήσεις για ενίσχυση ιδιωτικής αποθεματοποίησης για βούτυρο, αποκορυφωμένο γάλα σε σκόνη και τυριά αφορούν προϊόντα τα οποία έχουν πλήρως αποθεματοποιηθεί, εκτός αν ορίζεται άλλως στον κανονισμό προκήρυξης του διαγωνισμού ή στον κανονισμό εκ των προτέρων καθορισμού του ποσού της ενίσχυσης.».
            
         
               4)
            
            
               Στο άρθρο 15 παράγραφος 1, το στοιχείο β) αντικαθίσταται από το ακόλουθο κείμενο:
               
                           «β)
                        
                        
                           η αποθεματοποίηση και η διατήρηση σε αποθεματοποίηση τουλάχιστον του 99 %, αντιστοίχως του 90 % για προϊόντα με βάση το κρέας, του 98 % για το ελαιόλαδο, του 95 % για τα τυριά, του 97 % για το αποκορυφωμένο γάλα σε σκόνη σε μεγάλους σάκους και του 97 % για τις μακρές ίνες λίνου της συμβατικής ποσότητας για τη συμβατική περίοδο αποθεματοποίησης, υπ' ευθύνη του συμβαλλόμενου μέρους κατά την έννοια του άρθρου 19 του παρόντος κανονισμού και βάσει των όρων που αναφέρονται στο άρθρο 22 παράγραφος 1 στοιχείο α) του παρόντος κανονισμού·».
                        
                     
         
               5)
            
            
               Στο άρθρο 18 παράγραφος 1, το στοιχείο β) αντικαθίσταται από το ακόλουθο κείμενο:
               
                           «β)
                        
                        
                           η αποθεματοποίηση και η διατήρηση σε αποθεματοποίηση τουλάχιστον του 99 %, αντιστοίχως του 90 % για προϊόντα με βάση το κρέας, του 98 % για το ελαιόλαδο, του 95 % για τα τυριά, του 97 % για το αποκορυφωμένο γάλα σε σκόνη σε μεγάλους σάκους και του 97 % για τις μακρές ίνες λίνου της συμβατικής ποσότητας για τη συμβατική περίοδο αποθεματοποίησης, υπ' ευθύνη του συμβαλλόμενου μέρους κατά την έννοια του άρθρου 19 του παρόντος κανονισμού και βάσει των όρων που αναφέρονται στο άρθρο 22 παράγραφος 1 στοιχείο α) του παρόντος κανονισμού·».
                        
                     
         
               6)
            
            
               Στο άρθρο 34 παράγραφος 1, προστίθενται τα ακόλουθα εδάφια:
               «Για το αποκορυφωμένο γάλα σε σκόνη σε μεγάλους σάκους, η ενίσχυση καταβάλλεται για την ποσότητα που έχει πράγματι αποθεματοποιηθεί, εάν αυτή αντιπροσωπεύει τουλάχιστον το 97 % της συμβατικής ποσότητας.
               Για τις μακρές ίνες λίνου, η ενίσχυση καταβάλλεται για την ποσότητα που έχει πράγματι αποθεματοποιηθεί, εάν αυτή αντιπροσωπεύει τουλάχιστον το 97 % της συμβατικής ποσότητας.».
            
         
               7)
            
            
               Το παράρτημα I τροποποιείται σύμφωνα με το παράρτημα I του παρόντος κανονισμού.
            
         
               8)
            
            
               Το παράρτημα II αντικαθίσταται από το κείμενο του παραρτήματος II του παρόντος κανονισμού.
            
         Άρθρο 2
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Μαρτίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 347 της 20.12.2013, σ. 671.
   
      (2)  Κανονισμός (ΕΚ) αριθ. 826/2008 της Επιτροπής, της 20ής Αυγούστου 2008, σχετικά με τη θέσπιση κοινών κανόνων για τη χορήγηση κοινοτικής ενίσχυσης στην ιδιωτική αποθεματοποίηση ορισμένων γεωργικών προϊόντων (ΕΕ L 223 της 21.8.2008, σ. 3).
   
      (3)  Κανονισμός (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (ΕΕ L 299 της 16.11.2007, σ. 1).
   
      ΠΑΡΑΡΤΗΜΑ I
      Το παράρτημα I του κανονισμού (ΕΚ) αριθ. 826/2008 τροποποιείται ως εξής:
      
                  1.
               
               
                  Το μέρος II και το μέρος III αντικαθίστανται από το ακόλουθο κείμενο:
                  «IΙ.   Τυρί ΠΟΠ/ΠΓΕ
                  
                  Ενίσχυση ιδιωτικής αποθεματοποίησης χορηγείται μόνο για τυριά προστατευόμενης ονομασίας προέλευσης (ΠΟΠ) ή προστατευόμενης γεωγραφικής ένδειξης (ΠΓΕ), τα οποία από την ημερομηνία έναρξης της σύμβασης αποθεματοποίησης έχουν ελάχιστη ηλικία που αντιστοιχεί στην περίοδο ωρίμασης η οποία προβλέπεται στις προδιαγραφές του προϊόντος που αναφέρονται στο άρθρο 7 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (1) για τα εν λόγω τυριά όπως θα διατεθούν στο εμπόριο μετά την αποθεματοποίηση στο πλαίσιο της σύμβασης, προσαυξημένη κατά τη φάση ωρίμασης πέραν της περιόδου αυτής, η οποία συμβάλλει στην αύξηση της αξίας των τυριών.
                  Εάν δεν προβλέπεται περίοδος ωρίμασης στις προδιαγραφές προϊόντος που αναφέρονται στο άρθρο 7 του κανονισμού (ΕΕ) αριθ. 1151/2012, η ηλικία του τυριού θα πρέπει, κατά την ημερομηνία έναρξης της σύμβασης αποθεματοποίησης, να αντιστοιχεί τουλάχιστον στην περίοδο ωρίμασης η οποία συμβάλλει στην αύξηση της αξίας του τυριού.
                  Επιπλέον, το τυρί θα πρέπει να πληροί τις ακόλουθες απαιτήσεις:
                  
                              α)
                           
                           
                              κάθε παρτίδα να έχει ελάχιστο βάρος ένα τόνο·
                           
                        
                              β)
                           
                           
                              να φέρει, με ανεξίτηλη μελάνη και ενδεχομένως σε κωδικοποιημένη μορφή, ένδειξη της επιχείρησης στην οποία έχει παρασκευασθεί και την ημερομηνία παρασκευής·
                           
                        
                              γ)
                           
                           
                              να φέρει την ημερομηνία εισόδου στο απόθεμα·
                           
                        
                              δ)
                           
                           
                              να έχει αποθεματοποιηθεί σε ολόκληρα κεφάλια στο κράτος μέλος στο οποίο έχει παραχθεί και στο οποίο πληροί τις απαιτούμενες προϋποθέσεις ώστε να φέρει την προστατευόμενη ονομασία προέλευσης ή την προστατευόμενη γεωγραφική ένδειξη βάσει του κανονισμού (ΕΕ) αριθ. 1151/2012· και
                           
                        
                              ε)
                           
                           
                              να μην έχει αποτελέσει αντικείμενο σύμβασης αποθεματοποίησης κατά το παρελθόν.
                           
                        Τα κράτη μέλη μπορούν να προβλέπουν ότι η αναγραφή στις συσκευασίες της ημερομηνίας εισόδου στο απόθεμα δεν είναι υποχρεωτική, με την προϋπόθεση ότι ο υπεύθυνος της αποθήκης αποθεματοποίησης αναλαμβάνει τη δέσμευση να τηρεί μητρώο στο οποίο καταγράφονται κατά την ημερομηνία εισόδου στο απόθεμα οι ενδείξεις που προβλέπονται στο δεύτερο εδάφιο στοιχείο β).
                  III.   Βούτυρο
                  
                  Ενίσχυση ιδιωτικής αποθεματοποίησης χορηγείται μόνο για βούτυρο:
                  
                              α)
                           
                           
                              που παράγεται από κρέμα που λαμβάνεται απευθείας και αποκλειστικά από αγελαδινό γάλα ελάχιστης περιεκτικότητας κατά βάρος σε λιπαρές ουσίες γάλακτος 80 %, μέγιστης περιεκτικότητας σε στερεό υπόλειμμα γάλακτος χωρίς λίπος 2 % και μέγιστης περιεκτικότητας κατά βάρος σε νερό 16 %·
                           
                        
                              β)
                           
                           
                              που παράγεται κατά τη διάρκεια των 60 ημερών που προηγούνται της ημερομηνίας υποβολής της αίτησης ή της ημερομηνίας υποβολής της προσφοράς· και
                           
                        
                              γ)
                           
                           
                              για το οποίο η ελάχιστη ποσότητα για την υποβολή αιτήσεων ή προσφορών για ενίσχυση είναι 10 τόνοι.
                           
                        Η συσκευασία του βουτύρου φέρει τουλάχιστον τις ακόλουθες ενδείξεις, ενδεχομένως σε κωδικοποιημένη μορφή:
                  
                              α)
                           
                           
                              τον αριθμό που προσδιορίζει το εργοστάσιο και το κράτος μέλος παραγωγής·
                           
                        
                              β)
                           
                           
                              την ημερομηνία παραγωγής·
                           
                        
                              γ)
                           
                           
                              την ημερομηνία εισόδου στο απόθεμα·
                           
                        
                              δ)
                           
                           
                              τον αριθμό της παρτίδας παραγωγής·
                           
                        
                              ε)
                           
                           
                              το καθαρό βάρος.
                           
                        Τα κράτη μέλη μπορούν να προβλέπουν ότι η αναγραφή στις συσκευασίες της ημερομηνίας εισόδου στο απόθεμα δεν είναι υποχρεωτική, με την προϋπόθεση ότι ο υπεύθυνος της αποθήκης αποθεματοποίησης αναλαμβάνει τη δέσμευση να τηρεί μητρώο στο οποίο καταγράφονται κατά την ημερομηνία εισόδου στο απόθεμα οι ενδείξεις που προβλέπονται στο δεύτερο εδάφιο.
                  
                     (1)  Κανονισμός (EE) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (ΕΕ L 343 της 14.12.2012, σ. 1).»."
						
               
            
                  2.
               
               
                  Προστίθενται νέα τμήματα V και VI:
                  «V.   Αποκορυφωμένο γάλα σε σκόνη
                  
                  Ενίσχυση ιδιωτικής αποθεματοποίησης χορηγείται μόνο για το αποκορυφωμένο γάλα σε σκόνη που έχει παραχθεί από αγελαδινό γάλα, το οποίο:
                  
                              α)
                           
                           
                              περιέχει κατ' ανώτατο όριο 1,5 % λιπαρές ουσίες και 5 % νερό, με περιεκτικότητα σε πρωτεϊνικές ύλες του στερεού και χωρίς λιπαρά υπολείμματος τουλάχιστον 34 %·
                           
                        
                              β)
                           
                           
                              έχει παραχθεί κατά τη διάρκεια των 60 ημερών που προηγούνται της ημερομηνίας υποβολής της αίτησης ή της ημερομηνίας υποβολής της προσφοράς·
                           
                        
                              γ)
                           
                           
                              έχει αποθηκευθεί σε σάκους καθαρού βάρους 25 kg ή σε “μεγάλους σάκους” με βάρος που δεν υπερβαίνει τα 1 500 kg, οι οποίοι φέρουν τουλάχιστον τις ακόλουθες ενδείξεις, ενδεχομένως σε κωδικοποιημένη μορφή:
                              
                                          i)
                                       
                                       
                                          τον αριθμό που προσδιορίζει το εργοστάσιο και το κράτος μέλος παραγωγής·
                                       
                                    
                                          ii)
                                       
                                       
                                          την ημερομηνία παραγωγής·
                                       
                                    
                                          iii)
                                       
                                       
                                          την ημερομηνία εισόδου στο απόθεμα·
                                       
                                    
                                          iv)
                                       
                                       
                                          τον αριθμό της παρτίδας παραγωγής·
                                       
                                    
                                          v)
                                       
                                       
                                          το καθαρό βάρος· και
                                       
                                    
                        
                              δ)
                           
                           
                              για το οποίο η ελάχιστη ποσότητα για την υποβολή αιτήσεων ή προσφορών για ενίσχυση είναι 10 τόνοι.
                           
                        Τα κράτη μέλη μπορούν να προβλέπουν ότι η αναγραφή στις συσκευασίες της ημερομηνίας εισόδου στο απόθεμα δεν είναι υποχρεωτική, με την προϋπόθεση ότι ο υπεύθυνος της αποθήκης αποθεματοποίησης αναλαμβάνει τη δέσμευση να τηρεί μητρώο στο οποίο καταγράφονται κατά την ημερομηνία εισόδου στο απόθεμα οι ενδείξεις που προβλέπονται στο πρώτο εδάφιο.
                  VI.   Μακρές ίνες λίνου
                  
                  Ενίσχυση ιδιωτικής αποθεματοποίησης χορηγείται μόνο για τις μακρές ίνες λίνου που προέρχονται από τον πλήρη διαχωρισμό της ίνας και των ξυλωδών τμημάτων του στελέχους, που αποτελούνται μετά το πέρας της αποφλοίωσης από κλώνους τουλάχιστον 50 εκατοστών κατά μέσο όρο διατεταγμένους παράλληλα σε δέσμες, σε φύλλα ή σε λωρίδες και για τις οποίες η ελάχιστη ποσότητα για την υποβολή αιτήσεων ή προσφορών για ενίσχυση είναι 2 000 kg.
                  Οι μακρές ίνες λίνου πρέπει να αποθεματοποιούνται σε μπάλες οι οποίες φέρουν τις ακόλουθες ενδείξεις ενδεχομένως σε κωδικοποιημένη μορφή:
                  
                              α)
                           
                           
                              τον αριθμό που προσδιορίζει το εργοστάσιο και το κράτος μέλος παραγωγής·
                           
                        
                              β)
                           
                           
                              την ημερομηνία εισόδου στο απόθεμα·
                           
                        
                              γ)
                           
                           
                              το καθαρό βάρος.».
                           
                        
            
   
      ΠΑΡΑΡΤΗΜΑ II
      
         
            «ΠΑΡΑΡΤΗΜΑ II
            Το βούτυρο πρέπει να έχει παραχθεί από κρέμα που λαμβάνεται απευθείας και αποκλειστικά από αγελαδινό γάλα που έχει παραχθεί στην Ένωση. Το αποκορυφωμένο γάλα σε σκόνη πρέπει να έχει παρασκευαστεί από αγελαδινό γάλα που έχει παραχθεί στην Ένωση.
            Η συμμόρφωση με το πρώτο εδάφιο μπορεί να τεκμηριώνεται με στοιχεία που αποδεικνύουν ότι το βούτυρο ή το αποκορυφωμένο γάλα σε σκόνη έχει παραχθεί σε επιχείρηση εγκεκριμένη σύμφωνα με το σημείο 1 στοιχεία α), β) και γ) του παρατήματος IV μέρος III του κανονισμού (ΕΕ) αριθ. 1272/2009 της Επιτροπής (1), η οποία υπόκειται σε ελέγχους που επιτρέπουν να εξακριβωθεί η τήρηση των απαιτήσεων που αναφέρονται στο πρώτο εδάφιο, ή με άλλα στοιχεία που πιστοποιούν τη συμμόρφωση με το πρώτο εδάφιο.»
         
      
      
         (1)  Κανονισμός (ΕΕ) αριθ. 1272/2009 της Επιτροπής, της 11ης Δεκεμβρίου 2009, για τη θέσπιση κοινών λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά την αγορά και την πώληση γεωργικών προϊόντων από τη δημόσια παρέμβαση (ΕΕ L 349 της 29.12.2009, σ. 1).